Vandale teiken speelplek | George Herald
Vandale teiken speelplek
Thursday, 07 July 2016, 07:33
'n Groot gedeelte van die speelapparaat by 'n parkie in St Paulsstraat in Denneoord is beskadig. Foto's: Michelle Pienaar
GEORGE NUUS - Die speelapparaat van 'n geliefde parkie in Denneoord in St. Paulsstraat is deur vandale gebrand. Die voorval het blykbaar tydens die eerste naweek van die skoolvakansie plaasgevind.
Volgens Jackie Truter van Denneoord-buurtwag het sy en haar kinders die parkie op Donderdag 23 Junie besoek, en was daar geen skade nie. "Maandag 27 Junie toe ons parkie toe is, toe sien ons dit," het sy gesê. Die vermoede bestaan dat die sondebokke tieners van die omgewing is.
Tydens haar besoek het Truter esse op die gras langs die apparaat gesien, wat deur motorfietsryers gemaak is. Blikke spuitverf en sokkies is ook daar gevind.
Eugene Rautenbach, mediaskakelbeampte van die buurtwag, het bevestig dat hulle die saak opvolg, maar min leidrade het. Op 'n vraag of iemand in die buurt dalk 'n vuur gesien het, het hy gesê dat al die mense in die omgewing genader is, maar geen terugvoering is gekry nie.
"Daar is 'n groep balhorige tieners met motorfietse wat gedurig met die gereg bots. Ons vermoed hulle is betrokke by die voorval, maar het ongelukkig geen bewyse nie," het hy gesê. Rautenbach reken 'n vloedlig op die parkie behoort die moeilikheidmakers af te skrik.
Die speelapparaat is verlede jaar aangekoop vanuit fondse wat vir die wyk beskikbaar gestel word, teen 'n bedrag van R20 000. Planne is in plek om sementbankies en stoele op te rig, sodat ouers gerieflik kan sit terwyl hulle kinders speel.
Wyksraadslid Gert Niehaus het by navraag sy skok oor die voorval uitgespreek.
"Dit is totaal onaanvaarbaar dat sulke slegte elemente die ander se vryheid inperk," het hy gesê. "Ons sal moet optree - die parkie regmaak en die elemente vasvat." Hy doen 'n beroep op die gemeenskap om hom te nader as hulle enige leidrade het. Kontak Niehaus by 082 953 9441.
* The jungle gym of a beloved park in Denneoord in St Paul's Street has been set alight by vandals. The incident apparently took place during the first weekend of the school holidays.
Die parkie in St. Paulsstraat is vir baie kinders van die buurt 'n hoogtepunt van hul dag. Inlas: 'n Groot gedeelte van die speelapparaat by 'n parkie in St. Paulsstraat in Denneoord is beskadig. Foto's: Michelle Pienaar.